FI Euroopan unionin virallinen lehti CE 84/444

(2004/C 84 E/0518)

KIRJALLINEN KYSYMYS P-0709/04

esittäjä(t): Pasqualina Napoletano (PSE) komissiolle

(4. maaliskuuta 2004)

Aihe: Alcatelin kriisi (Rieti)

Monikansallinen yhtiö Alcatel on tehnyt päätöksen Rietin ja Battipaglian laitosten uudelleenmitoittamisesta ja jopa sulkemisesta. Komissiolle on esitetty useita kysymyksiä, joissa on korostettu, kuinka tärkeää kehityksestä huomattavasti jälkeen jääneillä alueilla sijaitsevien tehtaiden säilyttäminen on sekä työllisyyden turvaamisen kannalta että myös niiden edustaman korkean teknisen osaamisen vuoksi. Voisiko komissio näin ollen vastata seuraaviin kysymyksiin:

1. Ovatko Italian viranomaiset kertoneet Euroopan komissiolle Alcatelia koettelevasta vakavasta kriisistä?

2. Mitä aloitteita komissio voi tehdä toimivaltansa perusteella?

3. Miten voidaan varmistaa, että omistajaporras ja toimivaltaiset viranomaiset takaavat työntekijöille yhteisön nykyisen lainsäädännön periaatteiden mukaisen oikeuden saada ripeästi ja avoimesti tietoa uudelleenjärjestelyistä, jotka vaarantavat tärkeän teknologisen keskuksen tulevaisuuden ja alueen työllisyyden?

Erkki Liikasen komission puolesta antama vastaus

(30. maaliskuuta 2004)

Italian viranomaiset eivät ole ottaneet yhteyttä komissioon keskustellakseen Alcatelin kriisistä ja sen mahdollisista ratkaisutavoista.

Kielteisten taloudellisten vaikutusten osalta voidaan todeta, että Battipaglian alue on tukikelpoinen Euroopan aluekehitysrahaston (EAKR:n) tavoitteeseen 1 perustuvan tuen osalta; osa Rietin alueesta on tukikelpoinen EAKR:n tavoitteeseen 2 perustuvan tuen osalta ja Cittaducalen kunta, missä Alcatelin teollisuuslaitos sijaitsee, on tukikepoista aluetta.

Näiden tavoitteiden mukaisesti tuotantotoiminnan muuttamiseen johtaviin toimiin on mahdollista saada rahoitusta alueellisten viranomaisten (Campanian ja Lazion alueiden) aloitteesta. Alueelliset viranomaiset ovat vastuussa tukitoimenpiteiden valinnasta ja täytäntöönpanosta.

Komissio toteaa lisäksi, että useissa yhteisön direktiiveissä annetaan tiedotusmenettelytapoja ja työntekijöiden edustajien kuulemista koskevia säännöksiä, joita voidaan soveltaa yritysten rakenneuudistustapauksissa, erityisesti työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annetussa neuvoston direktiivissä 98/59/EY (1) ja eurooppalaisista yritysneuvostoista 22. syyskuuta 1994 annetussa direktiivissä 94/45/EY (2). Lisäksi 11. maaliskuuta 2002 annettiin parlamentin ja neuvoston direktiivi, jonka tavoitteena on täydentää asiaa koskevia yhteisön järjestelyjä (työntekijöille tiedottamisesta ja heidän kuulemistaan koskevista yleisistä puitteista Euroopan yhteisössä annettu direktiivi 2002/14/EY (3)).

On tärkeää muistaa, että joukkovähentämisiä koskevassa direktiivissä 98/59/EY säädetään, että kun työnantaja harkitsee työntekijöiden joukkovähentämistä, työnantajan on aloitettava hyvissä ajoin neuvottelut työntekijöiden edustajien kanssa sopimukseen pääsemiseksi. Näissä neuvotteluissa on käsiteltävä ainakin mahdollisuuksia joukkovähentämisen välttämiseksi tai niiden kohteena olevien työntekijöiden määrän rajoittamiseksi sekä seurausten pienentämiseksi käyttämällä sosiaalisia toimenpiteitä varsinkin vähentämisen kohteeksi joutuneiden työntekijöiden työllistämiseksi tai kouluttamiseksi uudelleen.

(1) EYVL L 225, 12.8.1998.

(2) EYVL L 254, 30.9.1994.

(3) EYVL L 80, 23.3.2002.